CELEX: 32013R1277
Language: hr
Date: 2013-12-09 00:00:00
Title: Provedbena uredba Komisije (EU) br. 1277/2013 оd 9. prosinca 2013. o odobrenju povećanja graničnih vrijednosti za obogaćivanje vina proizvedenog od grožđa ubranog 2013. u određenim vinogradarskim regijama ili u dijelu tih regija

10.12.2013   
            
            
               HR
            
            
               Službeni list Europske unije
            
            
               L 329/10
            
         PROVEDBENA UREDBA KOMISIJE (EU) br. 1277/2013
   оd 9. prosinca 2013.
   o odobrenju povećanja graničnih vrijednosti za obogaćivanje vina proizvedenog od grožđa ubranog 2013. u određenim vinogradarskim regijama ili u dijelu tih regija
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 121. treći stavak,
   budući da:
   
               (1)
            
            
               Točkom A.3. Priloga XV.a Uredbi (EZ) br. 1234/2007 predviđa se da države članice u godinama s izrazito nepovoljnim klimatskim uvjetima mogu zatražiti da se granične vrijednosti za povećanje volumnog udjela alkohola u vinu (obogaćivanje) povećaju za najviše 0,5 %.
            
         
               (2)
            
            
               Češka, Njemačka, Francuska, Hrvatska, Luksemburg, Mađarska, Austrija i Slovačka zatražile su takva povećanja graničnih vrijednosti za obogaćivanje vina proizvedenog od grožđa ubranoga 2013. jer su klimatski uvjeti za vrijeme sezone rasta bili izrazito nepovoljni. Takav zahtjev podnijele su Češka, Njemačka, Hrvatska, Luksemburg, Mađarska, Austrija i Slovačka za sve svoje vinogradarske regije, a Francuska za određene općine departmana Gironde.
            
         
               (3)
            
            
               Zbog izrazito nepovoljnih vremenskih uvjeta tijekom 2013., ograničenja povećanja prirodnog volumnog udjela alkohola iz točke A.2. Priloga XV.a Uredbi (EZ) br. 1234/2007 u određenim vinogradarskim regijama ili u dijelu tih regija ne omogućuju proizvodnju vina s odgovarajućim ukupnim volumnim udjelom alkohola za kojim inače postoji tržišna potražnja.
            
         
               (4)
            
            
               Uzimajući u obzir svrhu Priloga XV.a Uredbi (EZ) br. 1234/2007, a to je sprečavanje i ograničavanje obogaćivanja vina, te s obzirom na iznimnu prirodu odstupanja u točki A.3. navedenog Priloga, odobrenja za povećanje graničnih vrijednosti za obogaćivanje vina trebalo bi dodijeliti samo za vinogradarske regije pogođene izrazito nepovoljnim klimatskim uvjetima ili dio tih regija. U Francuskoj bi stoga odobrenje trebalo dodijeliti samo za ograničen broj općina departmana Gironde koje su bile pogođene takvim klimatskim uvjetima.
            
         
               (5)
            
            
               Stoga je primjereno odobriti povećanje graničnih vrijednosti za obogaćivanje vina proizvedenog od grožđa ubranog 2013. u vinogradarskim regijama u Češkoj, Njemačkoj, Francuskoj, Hrvatskoj, Luksemburgu, Mađarskoj, Austriji i Slovačkoj ili u dijelu tih regija.
            
         
               (6)
            
            
               Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
            
         DONIJELA JE OVU UREDBU:
   Članak 1.
   Odstupajući od točke A.2. Priloga XV.a Uredbi (EZ) br. 1234/2007, u vinogradarskim regijama ili u dijelu tih regija iz Priloga ovoj Uredbi povećanje prirodnoga volumnog udjela alkohola u svježem grožđu ubranom 2013., moštu, moštu u vrenju, mladom vinu u vrenju i vinu proizvedenom od grožđa ubranog 2013. ne smije prijeći sljedeće granične vrijednosti:
   
               (a)
            
            
               3,5 vol. % u vinogradarskoj zoni A iz Dodatka Prilogu XI.b Uredbi (EZ) br. 1234/2007;
            
         
               (b)
            
            
               2,5 vol. % u vinogradarskoj zoni B iz Dodatka Prilogu XI.b Uredbi (EZ) br. 1234/2007;
            
         
               (c)
            
            
               2,0 vol. % u vinogradarskoj zoni C I. i C II. iz Dodatka Prilogu XI.b Uredbi (EZ) br. 1234/2007.
            
         Članak 2.
   Ova Uredba stupa na snagu trećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. prosinca 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 299, 16.11.2007., str. 1.
   
      PRILOG
      
         Vinogradarske regije ili dio tih regija u kojima je na temelju članka 1. dopušteno povećanje graničnih vrijednosti za obogaćivanje
      
      
                  Država članica
               
               
                  Vinogradarske regije ili dio tih regija (vinogradarska zona)
               
            
                  Češka
               
               
                  Sve vinogradarske regije (zone A i B)
               
            
                  Njemačka
               
               
                  Sve vinogradarske regije (zone A i B)
               
            
                  Francuska
               
               
                  Sljedeće općine departmana Gironde: Arbanats, Ayguemorte-Les-Graves, Baurech, Beautiran, Belvès-de-Castillon, Blésignac, Branne, Cabara, Camiac-et-Saint-Denis, Capian, Cardan, Castillon-la-Bataille, Castres-Gironde, Civrac-sur-Dordogne, Daignac, Dardenac, Espiet, Faleyras, Francs, Gardegan-et-Tourtirac, Grézillac, Guillac, Haux, La Brède, Langoiran, Lestiac-sur-Garonne, Lugaignac, Mouillac, Mouliets-et-Villemartin, Naujan-et-Postiac, Paillet, Podensac, Portets, Pujols, Rions, Saint-Aubin-de-Branne, Sainte-Colombe, Saint-Étienne-de-Lisse, Sainte-Florence, Saint-Genès-de-Castillon, Saint-Genès-de-Lombaud, Saint-Jean-de-Blaignac, Saint-Léon, Saint-Magne-de-Castillon, Saint-Michel-de-Rieufret, Saint-Morillon, Saint-Pey-d’Armens, Saint-Philippe-d’Aiguille, Saint-Selve, Sainte-Terre, Les Salles-de-Castillon, La Sauve, Tabanac, Tizac-de-Curton, Le Tourne, Vignonet, Villenave-de-Rions i Virelade (zona C I.)
               
            
                  Hrvatska
               
               
                  Sve vinogradarske regije (zone B, C I. i C II.)
               
            
                  Luksemburg
               
               
                  Sve vinogradarske regije (zona A)
               
            
                  Mađarska
               
               
                  Sve vinogradarske regije (zona C I.)
               
            
                  Austrija
               
               
                  Sve vinogradarske regije (zona B)
               
            
                  Slovačka
               
               
                  Sve vinogradarske regije (zone B i C I.)